*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*60. számú előterjesztés*

Bátaszék Város Önkormányzata Képviselő-testületének 2017. március 29-én,

16,00 órakor megtartandó ülésére

*Döntés a Kárpát-medence ízei Bátaszék tűzhelyében című könyv megjelentetéséről*

|  |
| --- |
| **Előterjesztő:** Dr. Bozsolik Róbert polgármester    **Készítette:** Izsák Mónika Bátaszékért Marketing NKft. ügyvezető    **Törvényességi ellenőrzést végezte:** Takácsné Gehring Mária aljegyző  **Tárgyalja:**  Pénzügyi és Gazdasági Bizottság: 2017. 03. 28.  KOIS Bizottság: 2017. 03. 27. |

**Tisztelt Képviselő-testület!**

A képviselő-testületet a március 1-jei testületi ülésen tájékoztattuk arról, hogy az önkormányzat pályázatot kíván benyújtani a Bethlen Gábor Alapkezelő Zrt.-hez a novemberben megrendezésre kerülő, Bátaszék-Nagysalló 20 éves testvértelepülési kapcsolatának rendezvénye költségeire. A tájékoztatóban elhangzott, hogy a rendezvény kapcsán egy szakácskönyv kiadásában is gondolkodunk Kárpát-medence ízei Bátaszék tűzhelyében címmel, melynek nyomdai előállítási költsége 726.600 Ft. A megjelentetés előkészítő munkálatai már 2016-ban megkezdődtek, amikoris a Keresztély Gyula Városi Könyvtár munkatársai elkezdte a bátaszéki receptek összegyűjtését. 2017 januárjában a Cikádor újságban megjelent egy felhívás ezzel kapcsolatban, majd felkerestük a népcsoportok képviselőit, hogy adják közre saját gasztronómiai hagyományaik tapasztalatait, receptjeit. A márciusig tartó gyűjtőmunka során közel 120 recept gyűlt össze, melyből 20-25 kerül kiválasztásra, a mostani trendek szerint nem tesznek többet a szakácskönyvbe.

Ebből a gyűjteményből válogatta ki Makk Norbert chef azokat, amelyek megfelelők lehetnek egy hagyományokból kiinduló, mégis modern gasztronómiai elveket követő kiadvány feltöltésére.

**További feladatok:**

A receptek főpróbáját 2017. július 1-jén a Város Napjához kötődően tervezzük, amikor a Cikádor pincetúra keretében több boros pincébe is ellátogathatnak az érdeklődők, és a borkóstolás közben megkóstolhatják a receptes könyvbe kerülő ételeket is. Ekkor kerül sor az ételek fotózására is, melyet Pintér Ádám kiváló ételfotós végez majd.

Július-augusztus hónapban kerül sor a kiadvány szerkesztésére, a településről szóló tartalmak megírására, majd szeptemberben a nyelvi, stilisztikai és szakmai lektorálás után nyomdai szerkesztés következne annak érdekében, hogy a novemberi gasztronómiai est vendégei már kezükbe vehessék a bátaszéki receptes könyvet.

**A szerkesztés alapelvei:**

* A kiadvány létrejöttének egyik fő célja a település gasztro- és borturizmusának elősegítése.
* A kiadványban szereplő emblematikus ételek mellé borajánló oldalakat is tervezünk, így egyidejűleg mutathatjuk be a környék borait, borászatait is.
* A receptek válogatásánál figyelembe vesszük a Bátaszéken élő népcsoportok hagyományait, és minden esetben megjelöljük, kiemeljük a receptek forrásait.
* A közölt recepteket szakmai felülvizsgálat után a modern gasztronómia elvárásainak megfelelően dolgozzuk át, és ebben a formában kerülnek közlésre. (Az eredeti receptre hivatkozás a leíró részben szerepel majd.)
* A kiadvány fontos tartalmi eleme a település történetének és gasztronómiai hagyományainak leírása.

**A kiadvány bemutatása a nagyközönség előtt:**

A kiadványt egy főzőshow keretében a 2017. november 4-én megrendezésre kerülő gasztronómiai esten tervezzük bemutatni a nagyközönség számára. A sajtótájékoztatóval egybekötött főzőshow *tervezett* vendégei:

* Makk Norbert, séf - a kiadvány szakértője és szakmai mentora
* Bereznay Tamás, sztárséf
* Széll Tamás séf vagy Segal Viktor séf

**A kiadvány költségei forintban:**

|  |  |
| --- | --- |
| **Költségtétel megnevezése** | **Összeg** |
| Próbafőzés nyersanyagköltségei | 150 000 |
| Ételfotózás költségei | 50 000 |
| Szakmai lektorálás költségei | 120 000 |
| Főzőshow költségei | 200 000 |
| Kiadvány nyomdai költségei (1000 db, 100 oldal terjedelmű reprezentatív kiadvány) | 726 600 |
| Egyéb járulékos költségek | 25 000 |
| **Összesen:** | **1 271 600** |
| *A könyvből rövidtávon várható bevétel 1000 Ft-os egységáron számolva* | *300 000* |

Kérem a tisztelt képviselő-testületet, hogy a kiadvány megjelenését támogatni szíveskedjen.

**Határozati javaslat:**

**a Kárpát-medence ízei Bátaszék tűzhelyében című receptes könyv megjelentetésére**

Bátaszék Város Önkormányzat Képviselő-testülete

1. egyetért azzal, hogy *Kárpát-medence ízei Bátaszék tűzhelyében* címmel a város gasztronómia hagyományait bemutató receptes könyv jelenjen meg az önkormányzat gondozásában,
2. a könyv megjelentetésének előkészítő munkálatairól és a könyv bemutatására vonatkozó elképzelésekről szóló tájékoztatót tudomásul veszi, egyben
3. megbízza a Bátaszékért Marketing Nonprofit Kft.-t a receptes könyv megjelenésével kapcsolatos feladatok (előkészítés: próbafőzés, ételfotózás, szakmai lektorálás, főzőshow; a szerkesztés, a nyomdai munkák megrendelése, a könyv értékesítése) ellátásával,
4. bruttó 1.300.000 Ft keretösszeget határoz meg az 1000 db, 100 oldal terjedelmű reprezentatív kiadvány megjelenésével kapcsolatos kiadások fedezésére az önkormányzat 2017. évi költségvetésének általános tartalék kerete terhére,
5. az NKft. számára a 4. pontban szereplő keretösszeget két részletben biztosítja azzal, hogy a támogatás folyósításánál figyelemmel kell lenni a költségek csökkentése érdekében a Bethlen Gábor Alapkezelő Zrt.-hez benyújtott pályázaton való támogatására,
6. a receptes könyv egységárát 1.000 Ft/db árban határozza meg, egyben
7. felhatalmazza a város polgármesterét a kiadvány megjelentetésével kapcsolatos szerződések aláírására.

*Határidő*: 2017. június 30.

*Felelős*: dr. Bozsolik Róbert polgármester

(a szerződések aláírásáért)

Izsák Mónika ügyvezető

(a könyvkiadással kapcsolatos feladatok ellátásával)

*Határozatról értesül:* Bátaszékért Marketing NKft.,

BKÖH pénzügyi iroda,

irattár